Szerkesztője a Budapesten élő Spaller Árpád volt. Fő célkitűzése a Magyarországra kikerült erdélyiek és egykori szülőföldjük közötti kapcsolatok fenntartása az igencsak akadozó magyarországi erdélyi lapterjesztés körülményei között. Ebből az elgondolásból rendszeresen közölt a romániai magyar sajtóból átvett cikkeket, ritkán szépirodalmi anyagot. A válogatás olykor egyfajta kronológiai rendet követett, máskor bizonyos témák köré (pl. a marosvásárhelyi pogrom után meghurcolt Cseresznyés Pál kálváriája) csoportosította cikkválogatását. A csonkítatlanul átvett, több mint 700 írás mellett egy-egy témára vonatkozó cikkek válogatott bibliográfiáját is közölte, ennek következtében az 1990-es évek első felének történéseit kutatók is haszonnal forgathatják.